दिल्ली से सटे ग्रेटर नोएडा में बिरयानी बेचने पर युवक की बेरहमी से पिटाई, VIDEO वायरल  
UP में बिरयानी बेचने पर युवक को पीटा
पिटाई का वीडियो सोशल मीडिया पर वायरल
पुलिस ने तीन लोगों के खिलाफ दर्ज किया केस
उत्तर प्रदेश में एक युवक की पिटाई का मामला सामने आया है. पीड़ित का कसूर सिर्फ इतना ही था कि वह रेहड़ी पर बिरयानी बेच रहा था. पिटाई का वीडियो वायरल होने के बाद पुलिस हरकत में आई और पीड़ित की शिकायत के बाद तीन लोगों के खिलाफ केस दर्ज किया. पुलिस फरार आरोपियों की तलाश में जुटी है. मारपीट की यह घटना ग्रेटर नोएडा के रबूपुरा इलाके की है. पीड़ित का नाम लोकेश (43) है. लोकेश रेहड़ी पर बिरयानी बेचकर अपने परिवार का पेट पालता है. बिरयानी बेचने की वजह से उसे पीटा जाएगा, शायद ही लोकेश ने कभी इस बात को सोचा होगा. शनिवार को लोकेश के पास तीन लोग आए और बेवजह उसे पीटने लगे. इसका वीडियो सोशल मीडिया पर वायरल हो गया.
#WATCH Greater Noida: A 43-year-old man Lokesh being beaten up by some men, allegedly for selling biryani in Rabupura area. pic.twitter.com/iOfXWuDUiM
वीडियो वायरल होते ही यह पुलिस के पास पहुंचा और अधिकारियों ने फौरन हरकत में आते हुए पीड़ित युवक को थाने बुलाकर मामले की जानकारी ली. ग्रेटर नोएडा के एसपी रणविजय सिंह ने इस बारे में कहा, 'घटना रबूपुरा इलाके की है. हमने बीते शनिवार ये वीडियो देखा था और फिर मामले की जांच शुरू कर दी. पीड़ित की शिनाख्त की गई और जानकारी के लिए उसे पुलिस स्टेशन बुलाया गया. तीन लोगों के खिलाफ केस दर्ज किया गया है. पुलिस आरोपियों की तलाश में जुटी है.'